《葛鲁卿再和复用前韵奉酬 其一》
宋代·沈与求

上谒军门宜杖策，谁为兵家分主客。猛将翻乘下濑船，幽人退整登山屐。

山泉闻似百花潭，山曲盘回十里岩。丘壑夔龙人太息，那将捷径比终南。

吾邦旧事论三癖，佳处还堪记游历。深讥表饵误朝廷，急赞烝尝安庙室。

避地来居水绕村，凫鹥哺子竹生孙。苜蓿堆盘从野食，人爱当年二千石。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。